Štyria tankisti a pes

Štyria tankisti a pes je poľský vojnový seriál, ktorý obsahuje príbeh štvorčlennej posádky poľského tanku č. 102, prezývaného aj Červený (poľsky Rudy), a ich psa Šarika. Seriál podáva každodenný život posádky na ceste za oslobodením Poľska v druhej svetovej vojne, až po konečnú bitku o Berlín. Dôraz sa kladie aj na humorné scény a romantiku vojenského života. Jednotlivé časti majú trvanie okolo 60 minút a sú natočené čiernobielo.

Postavy

Posádka tanku
 Jan Kos - spočiatku strelec-radista, neskôr sa stane veliteľom tanku. Pôvodom Poliak, pred vojnou žijúci na Sibíri aj so svojím psom Šarikom.
 Gustaw Jeleň - strelec-nabíjač. Sliezsky Poliak, ktorý bol predtým násilne naverbovaný do nemeckej armády.
 Grigorij Saakašvili - vodič-mechanik. Pôvodom Gruzínec, Jankov priateľ zo Sibíri.
 Olgierd Jaroś - veliteľ tanku, ktorý však neskôr zahynie. V seriáli je národnosťou Poliak, hoci v pôvodnej knižnej predlohe ide o ruského poručíka tanku Vasila Semjonova.
 Tomasz Czereśniak - strelec-radista, pôvodom z poľskej dedinky, ktorý doplnil posádku po smrti veliteľa tanku Olgierda.
 Šarik (Guľôčka) - nemecký ovčiak, ktorého Janek vychoval od šteňaťa na Sibíri. Bol oficiálne vyhlásený za „psa tankovej brigády“, za svoje verné služby armáde.

Ostatné postavy
 Marusja „Ogoňok“ - ruská ošetrovateľka, Jankova snúbenica a neskôr nevesta.
 Lidia Wiśniewska - poľská radistka, ktorá sa zo začiatku taktiež uchádza o Janka.
 Franek Wichura - poľský vodič, ktorý sa s posádkou zoznámi už vo výcvikovom tábore a neskôr prechodne zaujme miesto v posádke tanku.
 Plukovník - veliteľ poľskej tankovej brigády, priateľský, známy svojou obľubou cigár.

Epizódy seriálu

1. séria (1966)
 „Załoga“ - „Posádka“
 „Radość i gorycz“ - „Radosť a sklamanie“
 „Gdzie my – tam granica“ - „Kde sme my, tam je hranica“
 „Psi pazur“ - „Psí pazúr“
 „Rudy, miód i krzyże“ - „Červený, med a kríže“
 „Most“ - „Most“
 „Rozstajne drogi“ - „Rázcestie“
 „Brzeg morza“ - „Morský breh“

2. séria (1969) 
 „Zamiana“ - „Výmena“
 „Kwadrans po nieparzystej“ - „Štvrť po nepárnej“
 „Wojenny siew“ - „Vojnová sejba
 „Fort Olgierd“ - „Pevnosť Olgierd“
 „Zakład o śmierć“ - „Stávka na smrť“
 „Czerwona seria“ - „Červené dávky“
 „Wysoka fala“ - „Vysoká vlna“
 „Daleki patrol“ - „Ďaleká hliadka“

3. séria (1970) 
 „Klin“ - „Klin“
 „Pierścienie“ - „Prstene“
 „Tiergarten“ - „Tiergarten“
 „Brama“ - „Brána“
 „Dom“ - „Domov“

Poľské televízne seriály
Filmy s tematikou druhej svetovej vojny
Televízne seriály z roku 1966